
Αθήνα  25-08-2026

ΔΕΛΤΙΟ ΤΥΠΟΥ
Δεν θα γίνουμε ντεκόρ στην απαξίωσή μας
Η επιλογή της Αμερικανικής Γεωργικής Σχολής για την 4η Συνεδρίαση του Εθνικού Διαλόγου για τη νέα ΚΑΠ 2028–2034, με προγραμματισμένη μάλιστα παρουσία του Πρωθυπουργού, δεν είναι μια αθώα επιλογή αίθουσας.
Η ΠΟΓΕΔΥ δεν στρέφεται κατά της Αμερικανικής Γεωργικής Σχολής. Στρέφεται κατά μιας κυβερνητικής επιλογής με προφανή πολιτικό συμβολισμό.
Στη Θεσσαλονίκη λειτουργεί επί σχεδόν έναν αιώνα το Τμήμα Γεωπονίας του ΑΠΘ, μαζί με τα υπόλοιπα γεωτεχνικά Τμήματα και σημαντικές δημόσιες ερευνητικές δομές. Κι όμως, για την πλέον προβεβλημένη συνεδρίαση του «Εθνικού Διαλόγου» επιλέγεται ένας συγκεκριμένος ιδιωτικός εκπαιδευτικός φορέας, ακριβώς την περίοδο που αναβαθμίζεται θεσμικά στον χώρο της πανεπιστημιακής γεωπονικής εκπαίδευσης.
Και όλα αυτά μετά από διαδοχικές επισκέψεις και δημόσιες αναφορές της πολιτικής ηγεσίας του ΥπΑΑΤ στον ίδιο φορέα. Όταν οι συμπτώσεις γίνονται πολλές, η Κυβέρνηση οφείλει να εξηγεί τα κριτήρια των επιλογών της.
Την ΚΑΠ δεν την εφαρμόζουν οι αίθουσες συνεδρίων. Την εφαρμόζουν οι γεωτεχνικοί που ελέγχουν, αξιολογούν, πιστοποιούν, γνωμοδοτούν, εφαρμόζουν το ενωσιακό δίκαιο και αναλαμβάνουν καθημερινά προσωπική υπηρεσιακή ευθύνη.
Οι ίδιοι αυτοί άνθρωποι:
· περιμένουν ακόμη ουσιαστική μισθολογική αναγνώριση,
· ζητούν νομική προστασία για το ελεγκτικό τους έργο,
· βλέπουν επαγγελματικά δικαιώματα να αμφισβητούνται,
· πληρώνουν συχνά από την τσέπη τους υπηρεσιακές μετακινήσεις,
· και παρακολουθούν γεωτεχνικές υπηρεσίες να αποδυναμώνονται.
Η ΠΟΓΕΔΥ μόλις χτες αναγκάστηκε να ζητήσει ακόμη και από το Υπουργείο Εσωτερικών να εξηγήσει το αυτονόητο: ότι τα Ιδιαίτερα Γραφεία δεν είναι παράλληλα Υπουργεία και δεν διοικούν τις υπηρεσίες.
Αυτή είναι η πραγματικότητα πίσω από τις φωτογραφίες και τις φιέστες.
Για κάποιους υπάρχουν επιδόματα ειδικών καθηκόντων 250 ευρώ, που φθάνει τα 300 ευρώ για ορισμένες θέσεις ευθύνης. Καμία αντίρρηση για τους εργαζομένους που το λαμβάνουν. Αλλά η Κυβέρνηση οφείλει να απαντήσει:
Τα “ειδικά καθήκοντα” εκεί αξίζουν 250 και 300 ευρώ. Τα ειδικά καθήκοντα του γεωτεχνικού που ελέγχει, υπογράφει, εκτίθεται σε πειθαρχική και ποινική ευθύνη και παράγει έσοδα για το Δημόσιο πόσο αξίζουν; Μηδέν;
Και επειδή οι γεωτεχνικοί είναι αυτοί που με το ελεγκτικό τους έργο γεμίζουν τον κουμπαρά του Ταμείου Γεωργίας και Κτηνοτροφίας, μήπως τελικά αξίζει επίδομα μόνο σε εκείνους που τον διαχειρίζονται; Για αυτούς που τον γεμίζουν, προφανώς περισσεύει μόνο η “αναγνώριση”.
Η παρουσία του Πρωθυπουργού στην εκδήλωση δεν είναι τυπική. Θα προσδώσει το ανώτατο κυβερνητικό κύρος σε μια επιλογή που παρακάμπτει συμβολικά τη δημόσια γεωτεχνική εκπαίδευση και τους γεωτεχνικούς επιστήμονες που εφαρμόζουν καθημερινά την ΚΑΠ, ενώ αναδεικνύει έναν συγκεκριμένο ιδιωτικό φορέα σε προνομιακό πολιτικό σκηνικό.
Κύριε Πρωθυπουργέ, σας καλούμε να μην παραστείτε στην εκδήλωση υπό αυτούς τους όρους.
Ζητούμε η συνεδρίαση ενός πραγματικά Εθνικού Διαλόγου να πραγματοποιηθεί σε ουδέτερο δημόσιο χώρο, με ισότιμη συμμετοχή όλων.
Η ΠΟΓΕΔΥ καλεί τους γεωτεχνικούς δημόσιους υπαλλήλους να μην παραστούν στην εκδήλωση της 4ης Σεπτεμβρίου.
Δεν θα γίνουμε φόντο στις φωτογραφίες εκείνων που δεν μας ακούν.
Δεν θα χειροκροτήσουμε έναν «διάλογο» όταν τα θεσμικά αιτήματα των γεωτεχνικών παραμένουν αναπάντητα.
Και δεν θα νομιμοποιήσουμε άλλο την πολιτική: εσείς υπογράφετε – άλλοι αποφασίζουν, εσείς ελέγχετε – άλλοι φωτογραφίζονται, εσείς γεμίζετε τα Ταμεία – άλλοι παίρνουν τα επιδόματα.
Δεν θα γίνουμε ντεκόρ στην απαξίωσή μας.

Για  το  Δ.Σ.

